
Az über- igekötővel álló főnévként használt befejezett melléknévi igenevek korpuszalapú vizsgálata 

Dolgozatomban a német nyelvben elváló és nem elváló formában egyaránt megjelenő über- igekötővel foglalkozom. Az említett igekötőről egy korpuszalapú vizsgálat keretein belül kívánok új ismereteket szolgáltatni, azáltal hogy az über- igekötővel álló igéknek a befejezett melléknévi igenév alakjait vizsgálom meg alaposabban olyan módon, hogy a belőlük képzett főnevekre helyezem a hangsúlyt. A német igekötőkről való pontosabb adatgyűjtés érdekében ugyanis lényeges ezeket a főnevesített változatokat is bevonni a vizsgálatokba. 
A vizsgálat első lépéseként az elváló és nem elváló über- igepárokat az Online-Duden alapján gyűjtöttem össze. Ezt követően a talált igepárok befejezett melléknévi igeneveinek főnévként használt alakjait a Digitales Wörterbuch der deutschen Sprache (DWDS) referencia- és újságkorpuszában egy tág időintervallumot (1465-2018) tekintve gyűjtöttem ki és vizsgáltam meg morfológiai, illetve szemantikai szempontok szerint. A morfológiai nézőpont főként arra koncentrált, hogy a vizsgált igepároknál az elváló és nem elváló szerepben fellépő über- esetében milyen eloszlás mutatkozik meg a befejezett melléknévi igenevek főnévként használt alakjai között. Az a kérdés került tehát tárgyalásra, hogy fellelhető-e összefüggés egy adott ige elváló vagy nem elváló formája, illetve aközött, hogy képez-e főnevesített alakokat a befejezett melléknévi igenév alakjából az ige. Szemantikai szempontból pedig kontextusban vizsgálva tártam fel a befejezett melléknévi igenevek főnevesített változatainak jelentéseit, továbbá feltérképeztem a közöttük fennálló kapcsolatokat is. 



